**מאמר דניאל לפרשת "ואתחנן"**

**בשבוע שעבר, היתה ההילולה של הקודש הקודשים ראש המקובלים שהיה חי בצפת האר"י הקדוש. מספרים שפעם אחת הגיע לצפת יהודי מפורטוגל, שנים של קיום מצוות בסתר נגמרו להם, עכשיו הוא יוכל לקיים מצוות בגלוי ולדבוק בחכמי צפת שבראשם היה הרב הקדוש האר"י הקדוש. פעם אחת אותו יהודי תמים ישב ושמע בבית הכנסת דרשה של הרב על עניין לחם הפנים, אותו היו מקריבים בבית המקדש. הרב כל כך הצטער שכיום אין בית מקדש בשל החטאים של עם ישראל ואין אפשרות להקריב לה' את לחם הפנים. היהודי התמים שמע כמה נחת רוח היה לה' יתברך מלחם הפנים. היהודי לקח את הדברים ללב, כשהגיע הביתה ביקש מאשתו להכין חלות מיוחדות ליום שישי הקרוב. אשתו לא הבינה על מה ההתרגשות, והוא סיפר לה שהוא עומד להקריב את החלות לה' וכי הוא מקווה שבורא העולם יקבל את מנחתו ויאכל אותן. אשתו מילאה בנאמנות אחר בקשתו. בשעות הבוקר של יום שישי, כשאיש לא היה בבית הכנסת, הביא היהודי את החלות אל בית הכנסת. הוא התפלל לבורא העולם שיקבל את החלות כקורבן. הוא הוסיף בדמעות כי קורבן זה יכפר על עוונות בני ישראל, לאחר מכן הניח את החלות בארון הקודש ושב לביתו בשמחה גדולה. מאוחר יותר הגיע שמש בית הכנסת כדי להכין את הבית כנסת לקראת השבת. כמדי שבוע, הוא פתח את ארון הקודש כדי לוודא שספר התורה נמצא במקום הנכון ומוכן לקריאת התורה למחרת בבוקר. כשפתח את הארון הופתע לגלות חלות של שבת טריות וחמות. הוא לא ידע מהיכן הגיעו החלות אך גם לא כל כך עניין אותו, הם נראו טוב ויצא מהן ריח נפלא, והשמש החליט לקחת אותן לביתו. בערב המתין היהודי לסיום התפילה. כשכולם עזבו את בית הכנסת, הוא ניגש במהירות לארון הקודש כדי לבדוק האם החלות עדיין שם, הוא נדהם לגלות שהחלות כבר לא היו שם. הוא היה מאושר כל כך. הוא מיהר הביתה וסיפר לאשתו כי אכן אלוקים לא בז לקורבנם אלא קיבל את החלות החמות והטריות. היהודי התמים שמח שמחה גדולה ואמר לאשתו "לא נתעצל, את רואה שה' אוהב את החלות שלנו, עלינו להשתדל לעשות זאת בכל שבוע, בדיוק באותה מסירות ודייקנות בה עשינו זאת בפעם הראשונה". אשתו התרגשה בדיוק כמו בעלה, וכך הסיפור חזר על עצמו בכל שישי, היא הכינה בנאמנות חלות יפהפיות וטריות, והבעל היה מביא את החלות לבית הכנסת, פותח את היכל הקודש, ומתפלל לה' תפילה של יהודי תמים, ומודה לה' על שמקבל את הקורבן שלו (החלות). ובכל יום שישי אחר הצהריים היה השמש של בית הכנסת מגיע לאסוף בשמחה את החלות הטעימות, ובכל יום שישי בערב היה היהודי מפורטוגל מודיע בשמחה לאשתו ששוב התקבל קורבנם ותפילתם לפני ה'. כך המשיך הדבר תקופה ארוכה. עד ש... ביום שישי אחד, נשאר הרב בבית הכנסת להתעמק בסוגייה אחת, הוא נשאר בבית הכנסת וישב בפינה מבלי שאף אחד ישים לב אליו. היה זה אותו רב שנשא את הדרשה על "לחם הפנים", אותה דרשה חזקה שגרמה לאותו יהודי תמים לעשות את המעשה עם החלות. הרב ישב בבית הכנסת, ולהפתעתו ראה פתאום את היהודי נכנס כשהוא נושא בידיו חלות, הולך לארון הקודש, פותח את הארון, נושא תפילה ומניח את החלות בתוך הארון. הרב הקשיב לו בתדהמה. בתחילה שתק, אך ששמע את היהודי ממלמל בשמחה שה' קיבל את החלות ונהנה מהם, הוא כבר לא יכול היה לשלוט בעצמו, הוא ראה פה זלזול בה', והתעורר בו כעס, הוא קרה ליהודי "עצור, כיצד אתה מסוגל לחשוב שה' אוכל ושותה? זהו חטא נורא לחשוב שאלוקים אוכל את החלות שלך, אתה חושב שה' הוא זה שלוקח ואוכל את הכיכרות העלובות שלך? "ודאי" אמר היהודי התמים, "ה' לוקח בכל שישי את החלות שלי כקורבן". צחק הרב על היהודי ואמר "זהו בטח השמש שלוקח אותן לביתו, בכל שישי הוא מגיע לסדר את בית הכנסת, כנראה הוא לוקח אותן". באותו רגע נכנס השמש לבית הכנסת והחל לסדר את הבית כנסת כהרגלו בקודש. הרב אמר ליהודי להתחבא ולהסתכל במתרחש, היהודי והרב עמדו בפינה והסתתרו, הם ראו את השמש מסדר את התיבה ואת הספרים, ואז ניגש בשמחה להיכל הקדוש ומוציא משם את החלות והולך בשמחה לביתו. היהודי לא האמין למראה עיניו, ליבו נשבר לרסיסים. הרב עצר את השמש ואמר לו "האם אתה לוקח את החלות מארון הקודש בכל שישי?" השמש התבייש ואמר "כן, נכון הדבר". היהודי התמים לא יכול היה להסתכל עליהם וברח מהבית כנסת מרוב בושה, ליבו נשבר לרסיסים, הוא חזר לביתו עצוב ושבור, אשתו חיכתה לו כמו בכל שישי, שמחה מתמיד, על שה' מקבל את החלות שלהם. אך מהר מאוד הבינה אשתו שמשהו קרה, הוא סיפר לה את הדברים וגם היא החלה לבכות, "לא מספיק שחשבנו שעשינו מצווה גדולה אלא עברנו עבירה גדולה ביותר שזלזלנו בה' ". האיש והאישה החלו בוכים, ומצטערים על מה שקרה. במהלך השבת הגיע לבית הכנסת אחד מתלמידיו של האר"י הקדוש רבי יצחק לוריא, ואמר לרב כי הוא נשלח על ידי האר"י, הרב שמח שמחה גדולה ורצה לשמוע מה יש להאר"י הקדוש להגיד לו, והשליח אמר "הרב ילך לביתו וייפרד ממשפחתו, כי נגזר בשמיים שבזמן בו הרב אמור לשאת דרשה הוא כבר ילך לעולמו". הרב לא האמין למשמע אוזניו ולכן עשה את דרכו ישירות אל האר"י לשאול על מה כך נגזר עליו. כאשר ראה אותו האר"י הקדוש אמר "מאז שחרב בית המקדש לא היה לבורא העולם נחת רוח מרובה כמו שהייתה לו מקורבנו של היהודי הפשוט והתמים. כאשר הוא היה מביא את החלות אל בית המקדש, היה בורא העולם מקבל אותם באהבה כאילו זה היה לחם הפנים. ולכן נגזרה עליך מיתה, כשם שהפסקת את נחת הרוח של ה' מיהודי התמים הזה, וציערת אותו, גזרו עליך שתיפטר מהעולם הזה. הרב הלך לביתו וסיפר למשפחתו על כל מה שקרה. בשעת הדרשה בדיוק כפי שאמר האר"י, יצאה נשמתו והוא נפטר מן העולם. ועל זה נאמר "תמים תהיה עם ה' אלוקיך". רואים אנו כמה כוח יש לתמימות ואמונה של יהודי פשוט, נשתדל כולנו לא לזלזל ולא לצער אף אחד.**

**יש כמה יסודות בפרשת השבוע שלנו, היסוד הראשון הוא שאין ייאוש בעולם כלל. היסוד השני הוא כוח ההתמדה. והיסוד השלישי הוא כוחה של התפילה. ונסביר את הדברים. משה רבנו מבקש להיכנס לארץ ישראל וחז"ל מספרים שהוא התפלל 515 פעמים כמניין "ואתחנן". והינה ה' פונה למשה ומבקש "אל תוסף דבר אלי עוד בדבר הזה" . בואו ננסה להבין, הרי משה עומד ומתחנן לבורא עולם להיכנס לארץ ישראל. הוא לא מתייאש ומתפלל 515 תפילות. ולאחר מכן ה' אומר לו, "רב לך" אל תוסיף עוד תפילה אחת. ומדוע ה' אומר לו כך? הרי אם ה' קבע שמשה לא נכנס לארץ אז מה מפריע לו? שימשיך להתפלל, מדוע ה' כל כך חשוב לו לומר למשה לא להוסיף עוד תפילה? ובזה אנו רואים שני דברים חשובים. הדבר הראשון, מהי כוחה של תפילה. שאפילו שה' לא רוצה שמשה יכנס לארץ ישראל, ה' יודע שעוד תפילה אחת משה רבנו נכנס לארץ ישראל. והרי רצונו של ה' שמשה רבנו לא יכנס ולכן אומר למשה "אל תוסף דבר אלי עוד בדבר הזה" ולמה? כיוון שכוח התפילה הוא כוח חזק שאין כמוהו. וזה מה שאנו אומרים בתפילה, "קוה אל ה' חזק ויאמץ לבך וקוה אל ה'" שוב ושוב, פעמיים כתוב "קוה אל ה' " ומדוע? לומר לך, אל תתייאש על הפעם הראשונה, אם ראית שלא נענית קווה אל ה' שוב ואל תתיאש כי כוח התפילה הוא כוח אדיר שאין כדוגמתו. ורואים פה עוד יסוד גדול, משה רבנו לא מתייאש, ממשיך להתפלל 515 פעמים עד שה' אומר לו שזה לא רצונו ואז משה רבנו מפסיק כדי לעשות את רצון ה'.**

**ונשאלת השאלה, מדוע דווקא 515 תפילות? אז מתרצים תירוץ ראשון, שזה גימטריה של "ואתחנן" 515, והתירוץ השני, כפי שנאמר על ה' יושב תהילות ישראל, שה' אוהב את השירות והתשבחות שלנו, כפי שדוד המלך חיבר בספר התהילים שכל כולו תשבחות ושירות לה', ואם נסתכל היטב "שירה" עולה בגימטריה גם 515. אבל תירוץ שלישי ונפלא, שהשנה זכיתי לשמוע מחבר יקר תוך כדי שלמדנו, ידוע שיש 12 שערים בשמיים, כל שער לשבט אחד. ואם נסתכל היטב ואתחנן עולה בגימטריה 515. אם ניקח את ה 515 ונחבר את הספרות יצא לנו 5+5+1 ביחד זה 11. חסר עוד 1 להשלים ל 12 שערים שיש בשמיים, וזה מה שה' אומר למשה "רב לך" אל תוסף אליי עוד בדבר זה. אל תתפלל עוד תפילה אחת, כי עוד אחד נקבל 12 שערים בשמיים.**

**"ושמרת את המצוה ואת החוקים ואת המשפטים אשר אנוכי מצוך היום לעשותם" - ידוע מה שאמרו חז"ל כי העולם הזה נקרא "היום" והעולם הבא נקרא "מחר". ואמרו חז"ל במסכת עירובין דף כב' ב' "היום לעשותם ומחר לקבל שכרם". העולם הזה הוא עולם העבודה והעמל, "אדם לעמל יולד". בעולם הזה אדם צריך להשתדל לקיים כמה שיותר מצוות, לעמול על העולם הבא שלו. כי בעולם הבא אין לאדם שום מצווה שהוא יכול לקיים. וכמו שאמרו בגמרא במסכת שבת דף קנא, "כיוון שמת אדם נעשה חופשי מן המצוות". לכן אומר הפסוק, "אשר אנוכי מצוך היום" מה זה היום? בעולם הזה כי בעולם הבא אין מצוות שאדם יכול לקיים בעצמו.**

**ובעניין זה אפשר לספר סיפור ידוע ששמעתי פעם מהצדיק הרב יהושוע מרגלית, על אדם אחד שטס לחו"ל, ובטיסה שם לב בשורות הראשונות בכיסאות המרווחים והנוחים שנישאר מקום פנוי, ביקש לשבת שם, אך לצערו אמרו לו שאי אפשר כי יש לו כרטיס לשורות האחרונות, והשורות האלה הם לאנשי עסקים ואנשים ששילמו מלא כסף תמורת הכיסאות האלה. חשב בליבו, מה הבעיה? אשלם עוד כסף ואשב במקום מרווח וטוב. ביקש לשלם ולשבת שם, אך לצערו אמרו לו שהטיסה התחילה והמטוס כבר המריא, "ובשמיים אין עסקים" אלא "רק למטה אפשר לעשות את העסקים האלה ועכשיו זה מאוחר מידי".. אותו דבר לגבינו, מצוות, תורה ומעשים טובים ניתן רק למטה – בעולם הזה. אך בעולם הבא, לא יהיה ניתן לא לעשות צדקות, לא לזכות למצוות ואי אפשר לעשות מעשים טובים. אלא רק למטה בעולם הזה. "בשמיים אין עסקים" מה שרכשת למטה תקבל למעלה.**

**כאשר נותנים צדקה צריך לדעת כיצד לתת את הצדקה כדי לא לבייש את העני. וכפי שמספרת הגמרא על רבי יונה, שנהג לתת צדקה מבלי לבייש את העניים. יום אחד פגש עני שהיה פעם עשיר גדול, העשיר התבייש ממנו כי הכיר אותו אבל רבי יונה היה חכם, ניגש אליו ואמר לו "שמעתי עליך שנפלה עליך ירושה גדולה לכן כעת קח את הכסף הזה ואחר כך שתקבל את הירושה תחזיר לי" והיה נעלם רבי יונה וכך בעצם לא היה מבייש את העניים והיה נותן להם הרגשה טובה.**

**מעשה בנחמיה איש שיחין (היו קוראים לו כך כי היה חופר בורות לעולי הרגלים שיהיה להם ולבהמות מים לשתות), מצא אותו יום אחד עני וביקש ממנו צדקה, אבל העני הזה היה מפונק, הוא ביקש "תן לי תרנגולת", אמר לו נחמיה "קח מטבע וקנה לך בשר שוורים" הביא לו צדקה אבל לא כפי שהעני רצה, והעני באמת לקח את המטבע וקנה בו בשר שוורים, כי לא היה לו מספיק עבור תרנגולת, ולאחר שסיים לאכול מרוב הצער והרעב שהיה מפונק, נפטר מן העולם. עמד נחמיה וצעק "בואו וספדו להרוגו של נחמיה לפי שאם הייתי נותן לו בשר תרנגולת כמו שהיה רגיל לאכול לא היה בא לידי כך, ואני זה שגרמתי לו כך".**

**והגמרא מספרת לנו על נחום איש גם זו, והיה נקרא כך כי על כל מאורע שהיה קורה לו, היה אומר "גם זו לטובה". פעם אחת ראה אותו אדם אחד וביקש ממנו צדקה. אמר לו המתן, מהמילה "המתן" העני מת, ההמתנה היתה נראת לו כנצח הוא מת מהצער. ונחום איש גם זו הצטער כל כך ואמר "עיניים שראו אותך ולא נתנו לך יהיו סומיים (עיוור), ידיים שלא פשטו את עצמן יתקטעון, רגליים שלא רצו לקראתך ישתברו" וכפי שביקש נחום איש גם זו, כך קרה, מידה כנגד מידה, הידיים שלו הרגלים שלו והעיניים שלו נפגעו. רבי עקיבא שהיה התלמיד שלו בא לבקרו ואמר "אוי לי שראיתיך כך, אוי לי שאני רואה אותך ביסוריים האלה" ענה לו נחום איש גם זו "אוי לי שאין אני רואה אותך כך" כלומר חבל שאני לא רואה אותך גם כך, אמר לו רבי עקיבא "למה אתה מקלל אותי?" וחשבנו לבאר את הסיפור הזה, על מה שנענש נחום איש גם זו שלא חמל וריחם מספיק על העני עוד נראה לנו הגיוני שכפי שביקש כך ה' עשה לו, אבל מדוע אמר לרבי עקיבא שבא לבקרו, שהוא מאחל לו גם כך? אלא אפשר לפרש זאת על פי מה שנאמר לנו בפרשת פנחס על זמרי בן סלוא, זמרי גרם לכמה דברים : 1. זלזול בתלמיד חכם – משה רבנו. 2. גרם לכולם להיות בצער ולקרוא קריאת שמע. 3. חטא בגופו עם המדיינית. 4. גרם למגפה שבה מתו 24 אלף מעם ישראל. והינה על פי הסוד, רבי עקיבא בא לתקן את אשר חטא זמרי בן סלוא. ורבי עקיבא תיקן את ארבעת הדברים הללו שזמרי חטא. 1. על שזמרי זלזל בכבוד חכמים, רבי עקיבא בא ודרש "את ה' אלוקיך תירא" את – בא לרבות תלמידי חכמים, לכבד תלמידי חכמים. 2. על שזמרי גרם לכולם צער ולבכות ולקרוא קריאת שמע, נפטר רבי עקיבא תוך כדי קריאת שמע, יצאה נשמתו ב"אחד". 3. על שזמרי חטא בגופו עם המדיינית, סרקו את בשרו של רבי עקיבא בברזל. 4. על שזמרי גרם למגיפה בה מתו 24 אלף מעם ישראל, רבי עקיבא העמיד 24 אלף תלמידי חכמים, והם נפטרו על שלא נהגו כבוד זה בזה, 24 אלף הלכו כנגד 24 אלף שמתו במגיפה.**

**ונסיים במעשה על הבבא סאלי הקדוש, הבבא סאלי הקדוש יום אחד קרא לחזנו, הרב מסעוד מלול, ואמר לו להתארגן כי הם נוסעים לתאפיללת לראות את הספר תורה שכתב אביו הקדוש רבי מסעוד אבוחצירא, הבבא סאלי לא גילה לו שהסיבה האמיתית לביקור היא כי ראה ברוח הקודש שיש שם מחלוקת גדולה וקשה בבית הכנסת שהספר תורה של אביו היה שם. ולכן אמר לו שהם הולכים רק לראות את הספר תורה. כאשר שמעו אנשי הקהילה שהקודש קודשים הבבא סאלי מגיע אליהם הכינו עבורו קבלת פנים חמה, וביקשו ממנו להתארח אצלהם, אמר להם שהוא רק בא לראות את הספר והוא לא יכול להישאר עם אנשים שמחזיקים במחלוקת ומריבות. כולם נבהלו מרוח הקודש של הבבא סאלי, והבטיחו לו שלא יחזיקו עוד במחלוקת ומהר כולם התפייסו והשלימו אחד עם השני. הבבא סאלי ניגש לסעודה והחלו כולם לשיר שירים, מהר מאוד הגישו לפני הבבא סאלי דג ענק אך הבבא סאלי סירב לאכול ממנו ולא הסביר מדוע. בעל הבית רצה כל כך לאכול מהדג, אבל הבבא סאלי הזהיר אותו וביקש לא לאכול מהדג. אך שוב פעם בעל הבית התעקש עם הבבא סאלי וביקש לאכול מן הדג, אבל שוב הבבא סאלי סימן לו עם היד שלא יאכל ממנו. לאחר הפצרות רבות ראה הצדיק שבעל הבית לא כל כך מעוניין לשמוע לעצתו וסימן לו עם הראש שיאכל, נתן הבבא סאלי בלית ברירה לבעל הבית לאכול טיפה מהדג, ואיך שהוא טעם מהדג התחיל בעל הבית להשתגע ולקפוץ ולצרוח וטיפס לגג ורצה לקפוץ ממנו. הבבא סאלי ביקש מכולם להתחיל לשיר שירים ולשמוח ולפייט וכאשר שמע בעל הבית את השירים והשמחה נרגע לאט לאט ולפתע חזר להיות כאחד האדם. הבבא סאלי ביקש לקחת את הדג מהשולחן כי הוא סיים כבר את תפקידו.**

**להפצת העלון, קבלת חידושים וסיפורים, ולזיכוי הרבים אנא פנו אלינו: במייל danielbar158@gmail.com או במספר: 0523458725**

 **שבת שלום ומבורך**